Π.Ο. Μουδανιών

Ο **Παναθλητικός Όμιλος Μουδανιών** είναι ελληνικό αθλητικό σωματείο το οποίο εδρεύει στα Νέα Μουδανιά. Ιδρύθηκε το 1928 και επίσημα χρώματά του αποτελούν το μπλε και το λευκό. Διατηρεί τμήματα ποδοσφαίρου, καλαθοσφαίρισης και πετοσφαίρισης.

## Τμήμα ποδοσφαίρου ανδρών

100px|μικρογραφία|left|Παλαιότερο λογότυπο

Ο Π.Ο. Μουδανιών είναι η μεγαλύτερη και πιο ιστορική ομάδα του Νομού Χαλκιδικής, με βάση τους τίτλους που έχει κατακτήσει συνολικά, 20 τον αριθμό. 

Έχει κατακτήσει το πρωτάθλημα της Ε.Π.Σ. Χαλκιδικής 16 φορές, είναι πρώτος στη σχετική λίστα , ενώ έχει στο ενεργητικό του και πέντε Κύπελλα Χαλκιδικής.  

Έχει 17 συνολικά παρουσίες στις εθνικές κατηγορίες (3 στη Β΄ Εθνική, 4 στην Γ΄ Εθνική και 10 στην Δ΄ Εθνική), τις περισσότερες από κάθε άλλη ομάδα του Νομού Χαλκιδικής.  

Οι πρώτες προσπάθειες για άνοδο στις εθνικές κατηγορίες έγιναν το 1970 και 1971 που σαν πρωταθλήτρια της Ε.Π.Σ.Χ. συμμετείχε στο Ειδικό ερασιτεχνικό πρωτάθλημα χωρίς να καταφέρει να ανέβει στη Β΄ Εθνική. Στην τρίτη προσπάθεια το 1972 κατέκτησε αήττητος την πρώτη θέση του ομίλου του και την άνοδο στη Β΄ Εθνική, όπου παρέμεινε για 3 περιόδους.

Το 1974-75 υποβιβάζεται στα τοπικά πρωταθλήματα, λόγω της επικείμενης τότε μείωσης των ομάδων της Β' Εθνικής, από την περίοδο 1975-76, ακολουθούν 2 πρωταθλήματα ΕΠΣΧ και 2 αποτυχημένες προσπάθειες στο Ειδικό ερασιτεχνικό πρωτάθλημα για επάνοδο στη Β' Εθνική. Εξασφαλίζει όμως θέση για την πρώτη διοργάνωση της Γ΄ Εθνικής την περίοδο 1977-78. Υποβιβάζεται αμέσως κι επιστρέφει για μια σεζόν την  1979-80.

Τη δεκαετία του 1980 ανεβοκατεβαίνει μεταξύ ΕΠΣΧ και Δ΄ Εθνικής όπου συμμετέχει τις περιόδους 1982-83, 1983-84, 1985-86. Σε εθνικά πρωταθλήματα θα επιστρέψει την περίοδο 1994-95 και θα παραμείνει στη Δ' εθνική για τέσσερις συνεχόμενες περιόδους.

Την περίοδο 2008-09 ο Π.Ο.Μ. ξαναβρίσκεται στη Δ΄ Εθνική και θα παραμείνει μέχρι την  2010-11. Το 2013 κερδίζει μέσω του Πρωταθλήματος Πρωταθλητριών Ε.Π.Σ. 2013 τη συμμετοχή στο πρωτάθλημα της Γ΄ Εθνικής 2013-14, υποβιβάζεται αμέσως και το 2015 αποτυγχάνει να επιστρέψει πάλι μέσω του Ειδικού Πρωταθλήματος.

Το 2024 κερδίζει τη συμμετοχή στο πρωτάθλημα της Γ΄ Εθνικής μετά από 10 χρόνια, μέσω του Πρωταθλήματος Πρωταθλητριών Ε.Π.Σ. 2024, λόγω κενής θέσης που δημιουργήθηκε στην παραπάνω κατηγορία.

Η σεζόν 2024-25 ήταν καταστροφική για την ομάδα. Στις 16 αγωνιστικές στις οποίες κατέβηκε να αγωνιστεί υποχρεώθηκε σε 15 ήττες , κάποιες εξ αυτών με δυσθεώρητα σκορ. Τελικά μετά την ήττα με 10-0 από τον Ποσειδώνα Νέας Μηχανιώνας για την 16η αγωνιστική η ομάδα αποχώρησε από το πρωτάθλημα.

### Τίτλοι – Διακρίσεις
* B΄ Εθνική:  3 παρουσίες (1972-73, 1973-74, 1974-75)
* Γ΄ Εθνική:  4 παρουσίες (1977-78, 1979-80, 2013-14, 2024-25)
* Δ΄ Εθνική: 10 παρουσίες (1982-83, 1983-84, 1985-86, 1994-95, 1995-96, 1996-97, 1997-98, 2008-09, 2009-10, 2010-11)
* Κύπελλο Ε.Π.Σ. Χαλκιδικής (5): 1971-72, 1976-77, 1980-81, 1985-86, 1995-96
* Πρωτάθλημα Ε.Π.Σ. Χαλκιδικής (16): 1953-54, 1967-68 (υπό την αιγίδα της ΕΠΣΜ), 1969-70, 1970-71, 1971-72, 1975-76, 1976-77, 1978-79, 1981-82, 1984-85, 1986-87, 1993-94, 2007-08, 2012-13, 2014-15, 2023-24

## Τμήμα καλαθοσφαίρισης
[120x120px|μικρογραφία|[Λογότυπο|Έμβλημα του τμήματος καλαθοσφαίρισης.]]
### Άνδρες
Το τμήμα ιδρύθηκε το 1949 και πρωταγωνιστεί στα πρωταθλήματα της Χαλκιδικής.

Η ανδρική ομάδα έχει κατακτήσει το πρωτάθλημα Α΄ Ε.ΚΑ.Σ. Χαλκιδικής 4 φορές, με πιο πρόσφατη την περίοδο 2015-16 κερδίζοντας την άνοδο στην Γ΄ Εθνική, και το κύπελλο Χαλκιδικής 1 φορά (2001-02).

### Γυναίκες
Το τμήμα καλαθοσφαίρισης γυναικών ιδρύθηκε το 2014. Την σεζόν 2015-16 μετά από 2 χρόνια λειτουργίας, η γυναικεία ομάδα κατέκτησε το πρωτάθλημα της Α΄ Κατηγορίας για πρώτη φορά και διεκδίκησε την άνοδο στην Α2 κατηγορία.

## Τμήμα πετοσφαίρισης
[120x120px|μικρογραφία|[Λογότυπο|Έμβλημα του τμήματος πετοσφαίρισης.]]

Ο σύλλογος διατηρεί τμήματα όλων των ηλικιών κι έχει σημαντικές παρουσίες στα εθνικά πρωταθλήματα τόσο στους άντρες, όσο και στις γυναίκες.

### Άνδρες
Η ανδρική ομάδα έχει συμμετοχές στη Β΄ Εθνική αλλά και την Α2 από το 2005-06 έως το 2007-08, κι από το 2009-10 έως το 2010-11. Το 2015-16 αγωνίζεται στη Β΄ Εθνική (3ο όμιλο).

### Γυναίκες
Η γυναικεία ομάδα συμμετείχε στην τελική 6αδα του Πανελλήνιου πρωταθλήματος το 1975 και το 1976. Ανήκει στην Ε.ΠΕ.Σ. Θεσσαλονίκης και το 2015-16 αγωνίζεται στην Α΄ Τοπική Γυναικών.

## Παραπομπές


Κατηγορία:Αθλητικοί σύλλογοι Χαλκιδικής
Κατηγορία:Ελληνικοί πολυαθλητικοί σύλλογοι
Κατηγορία:Ιδρύσεις αθλητικών συλλόγων το 1928
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1928
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1949
Κατηγορία:Ιδρύσεις ομάδων καλαθοσφαίρισης το 2014
Κατηγορία:Σωματεία Ε.ΚΑ.Σ.Χ.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΠΕ.Σ.Θ.